Okresná prokuratúra Partizánske 
Februárová 157, 958 01 Partizánske 	

Sp. zn. : Pv 322/14/3305	Partizánske, 24.11.2014
EEČ : 2-25-37-2014

U Z N E S E N I E

Trestná vec:	obvinený XXXXX  
Prečin:	Sprenevera podľa § 213 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Partizánske
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako obchodný zástupca spol. XXXXX s.r.o., so sídlom Bratislava, v Partizánskom, v období od 18.09.2013 do 01.05.2014 vyberal od klientov uvedenej spoločnosti finančnú hotovosť v rôznych výškach ako splátky úverov, pričom bol povinný túto hotovosť v plnej výške odovzdať spoločnosti, avšak obvinený odviedol iba časť vybratej finančnej hotovosti a zvyšok si ponechal pre vlastnú potrebu, čím spôsobil spoločnosti XXXXX s.r.o. so sídlom Bratislava celkovú škodu vo výške 302.-€

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením policajta Obvodného oddelenia Policajného zboru, Okresného riaditeľstva Policajného zboru v Partizánskom pod ČVS: ORP-275/PE-PE-2014, bolo dňa 09.07.2014, podľa § 206 ods. 1 Trestného poriadku vznesené obvinenie XXXXX za prečin sprenevery podľa § 213 ods. 1 Trestného zákona na tom skutkovom základe, že ako obchodný zástupca spol. XXXXX s.r.o., so sídlom Bratislava, v Partizánskom, v období od 18.09.2013 do 01.05.2014 vyberal od klientov uvedenej spoločnosti finančnú hotovosť v rôznych výškach ako splátky úverov, pričom bol povinný túto hotovosť v plnej výške odovzdať spoločnosti, avšak obvinený odviedol iba časť vybratej finančnej hotovosti a zvyšok si ponechal pre vlastnú potrebu, čím spôsobil spoločnosti XXXXX so sídlom Bratislava celkovú škodu vo výške 302.-€.

     Obvinený XXXXX je dôvodne podozrivý zo spáchania prečinu sprenevery podľa § 213 ods. 1 Trestného zákona, za ktorý tento zákon v osobitnej časti ukladá trest odňatia slobody, ktorého horná hranica neprevyšuje päť rokov. 

     Obvinený XXXXX sa priznal ku skutku, za ktorý je stíhaný. Zároveň pri svojom výsluchu v prípravnom konaní, po poučení, súhlasil s podmienečným zastavením trestného stíhania. Z výsluchu svedka-poškodeného XXXXX, zástupcu spoločnosti XXXXX vyplýva, že škoda, ktorú obvinený spôsobil uvedeným skutkom už bola obvineným XXXXX predmetnej spoločnosti v celom rozsahu nahradená a obvinený už nemá voči spoločnosti žiadny dlh. 

     Spáchanie skutku obvineným je okrem priznania obvineného preukázané aj ďalšími dôkazmi obsiahnutými vo vyšetrovacom spise, ktoré boli vykonané zákonným spôsobom po začatí trestného stíhania, resp. vznesení obvinenia a to najmä výsluchom svedka-poškodeného XXXXX a listinnými dôkazmi. 

     Obvinený XXXXX nebol doteraz súdne trestaný, ani postihnutý za spáchanie priestupku.

     Obvinený sa k trestnému činu priznal, nie sú dôvodné pochybnosti o tom, že jeho priznanie bolo vykonané slobodne, vážne a zrozumiteľne, nahradil škodu spôsobenú trestným činom, s postupom podľa § 216 ods. 1 Trestného poriadku súhlasil, a vzhľadom na vyššie uvedené skutočnosti, osobu obvineného, s prihliadnutím na jeho doterajší život, vzhľadom na to, že nebol doteraz súdne trestaný, ani postihnutý za spáchanie priestupku, ako aj s prihliadnutím na okolnosti prípadu som dospel k záveru, že u obvineného XXXXX sú splnené podmienky na rozhodnutie o podmienečnom zastavení trestného stíhania a toto rozhodnutie možno považovať za dostačujúce. 

      Podľa § 216 ods. 2 Trestného poriadku som obvinenému súčasne určil skúšobnú dobu v trvaní 12 mesiacov, počas ktorej je obvinený povinný zdržať sa akéhokoľvek protiprávneho konania a viesť riadny život.

      Na základe vyššie uvedeného som rozhodol tak, ako je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martin Števík
prokurátor